CELEX: 32016D2272
Language: hu
Date: 2016-12-15 00:00:00
Title: A Bizottság (EU) 2016/2272 végrehajtási határozata (2016. december 15.) Ausztrália pénzügyi piacainak a 648/2012/EU európai parlamenti és tanácsi rendelet szerinti egyenértékűségéről (EGT-vonatkozású szöveg )

16.12.2016   
            
            
               HU
            
            
               Az Európai Unió Hivatalos Lapja
            
            
               L 342/48
            
         A BIZOTTSÁG (EU) 2016/2272 VÉGREHAJTÁSI HATÁROZATA
   (2016. december 15.)
   Ausztrália pénzügyi piacainak a 648/2012/EU európai parlamenti és tanácsi rendelet szerinti egyenértékűségéről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a tőzsdén kívüli származtatott ügyletekről, a központi szerződő felekről és a kereskedési adattárakról szóló, 2012. július 4-i 648/2012/EU európai parlamenti és tanácsi rendeletre (1) és különösen annak 2a. cikke (2) bekezdésére,
   mivel:
   
               (1)
            
            
               A 648/2012/EU rendelet elszámolási és kétoldalú kockázatkezelési követelményeket határoz meg a tőzsdén kívüli származtatott ügyletek vonatkozásában, valamint jelentéstételi kötelezettséget ír elő ezekre az ügyletekre. A 648/2012/EU rendelet 2. cikkének 7. pontja értelmében a tőzsdén kívüli származtatott ügylet olyan származtatott ügylet, amelynek végrehajtására nem a 2004/39/EK európai parlamenti és tanácsi irányelv (2) 4. cikke (1) bekezdése 14. pontjának értelmében vett szabályozott piacon vagy a 648/2012/EU rendelet 2a. cikkével összhangban a szabályozott piaccal egyenértékűnek tekintett harmadik országbeli piacon kerül sor. Ennélfogva bármely származtatott ügylet, amelynek végrehajtására a szabályozott piaccal nem egyenértékűnek tekintett harmadik országbeli piacon kerül sor, a 648/2012/EU rendelet alkalmazásában tőzsdén kívüli származtatott ügyletként osztályozható.
            
         
               (2)
            
            
               A 648/2012/EU rendelet 2a. cikkével összhangban egy harmadik országbeli piac akkor tekinthető egyenértékűnek valamely szabályozott piaccal, amennyiben megfelel a 2004/39/EK irányelv III. címében meghatározott követelményekkel egyenértékű, jogilag kötelező érvényű követelményeknek, továbbá folyamatos és hatékony felügyelet és végrehajtás hatálya alá esik a szóban forgó harmadik országban.
            
         
               (3)
            
            
               Ahhoz, hogy valamely harmadik ország piacát a 2004/39/EK irányelv értelmében szabályozott piaccal egyenértékűnek lehessen tekinteni, az alkalmazandó jogilag kötelező érvényű követelményeknek és felügyeleti és végrehajtási intézkedéseknek lényegileg az uniós követelményekkel egyenértékű eredményre kell vezetnie az elért szabályozási célkitűzések tekintetében. Ezen egyenértékűségi értékelés célja tehát annak ellenőrzése, hogy az ausztrál pénzügyi piacokra vonatkozó, jogilag kötelező érvényű követelmények egyenértékűek-e a 2004/39/EK irányelv III. címében meghatározott követelményekkel, és hogy az említett piacok folyamatos és hatékony felügyelet és végrehajtás hatálya alá esnek-e. Az e határozat elfogadásának napján Ausztráliában pénzügyi piacokként engedélyezett piacokat ennélfogva a 2004/39/EK irányelv értelmében szabályozott piaccal egyenértékű piacként kell meghatározni.
            
         
               (4)
            
            
               A 2001. évi gazdasági társasági törvény (Corporations Act) az az elsődleges jogszabály, amely az ausztrál piaci engedélyezési rendszeren (Australian market licencing, a továbbiakban: AML) és a piaci integritás szabályainak rendszerén (Market Integrity Rules, a továbbiakban: MIR-ek) belül jogi úton érvényesíthető szabályokat határoz meg a pénzügyi piacok vonatkozásában. A pénzügyi piacok működtetése Ausztráliában engedélyhez kötött. A gazdasági társasági törvény létrehoz egy szabályalkotási rendszert, amely lehetővé teszi, hogy az ausztrál értékpapír- és befektetési bizottság (Australian Securities and Investments Commission, a továbbiakban: ASIC) a piaci szereplőkre, piaci résztvevőkre, egyéb pénzügyi szervezetekre, valamint a pénzügyi piacokon forgalmazott pénzügyi termékekre alkalmazandó MIR-eket fogadjon el. A további követelményeket a gazdasági társasági törvény keretében elfogadott másodlagos vagy felhatalmazáson alapuló eszközök határozzák meg, ideértve a 2001. évi gazdasági társasági rendeleteket (Corporations Regulations). Végül, az ASIC szabályozási iránymutatást bocsát ki, amely részletesen kifejti, miként teljesíthetik az engedélyesek a gazdasági társasági törvény vonatkozó rendelkezéseit, ideértve az AML-lel rendelkezőkre alkalmazandó bizonyos követelményeket, amelyek értelmében megfelelő intézkedéseket kell hozniuk a piacok működtetésére és biztosítaniuk kell a piacok tisztességes, rendezett és átlátható működését, valamint az értékelendő kritériumok közé tartozó egyéb követelményeket. A szabályozási iránymutatás betartásának elmulasztása az ASIC által végzett végrehajtási intézkedést von maga után.
            
         
               (5)
            
            
               A jogszabályokban, MIR-ekben és a szabályozási iránymutatásban meghatározott, az Ausztráliában engedélyezett pénzügyi piacokra alkalmazandó, jogilag kötelező érvényű követelmények olyan eredményeket hoznak, amelyek egyenértékűek a 2004/39/EK irányelv III. címében meghatározott követelményekkel az alábbi területeken: engedélyeztetési eljárás, a fogalommeghatározásokra vonatkozó követelmények, az elismert tőzsdékhez való hozzáférésre, a szervezetre, a felső vezetésre, a pénzügyi eszközök kereskedésbe történő bevezetésére, illetve kereskedésének felfüggesztésére és azok kereskedésből való törlésére, az elismert tőzsdékre vonatkozó szabályoknak való megfelelés nyomon követésére és az elszámolási és kiegyenlítési megállapodásokhoz való hozzáférésre vonatkozó követelmények.
            
         
               (6)
            
            
               A 2004/39/EK irányelv értelmében a kereskedés előtti és utáni átláthatósági követelmények kizárólag a szabályozott piacokra bevezetett részvényekre alkalmazandók. Annak ellenére, hogy az ausztráliai pénzügyi piacokon engedélyezett a részvényekkel való kereskedés, a Bizottság úgy véli, hogy az említett követelmények értékelése nem releváns e határozat alkalmazásában, tekintve, hogy célja az, hogy ellenőrizze a harmadik országbeli piacokra alkalmazandó, jogilag kötelező érvényű követelmények egyenértékűségét a szóban forgó piacokon végrehajtott származtatott ügyletek tekintetében.
            
         
               (7)
            
            
               Meg kell tehát állapítani, hogy az Ausztráliában engedélyezett pénzügyi piacokra vonatkozó, jogilag kötelező érvényű követelmények a 2004/39/EK irányelv III. címében meghatározott követelményekkel egyenértékű, jelentős eredményeket hoznak.
            
         
               (8)
            
            
               Az ASIC az ausztrál értékpapír- és befektetési bizottságról szóló 2001. évi törvény (a továbbiakban: az ASIC-törvény) értelmében létrehozott közigazgatási szerv, amely az ausztrál pénzügyi piacokra vonatkozó jognak megfelelő igazságszolgáltatásért és végrehajtásért felel. Az ASIC szabályozási és végrehajtási hatásköre magában foglalja a feltételezett jogsértések kivizsgálását, szabálysértési figyelmeztetések kibocsátását, polgári jogi szankciók kezdeményezését a bíróságok előtt, valamint büntetőeljárások megindítását. Az ASIC továbbá jogosult a pénzügyi piacok előzetes értesítés nélküli ellenőrzésére. Ez magában foglalja a nyilvántartások, feljegyzések és dokumentumok betekintésére vonatkozó jogot. Ezenkívül a pénzügyi szolgáltatásokért felelős miniszter írásos útmutatót bocsáthat ki valamely pénzügyi piaci szereplő számára annak érdekében, hogy a pénzügyi piaci szereplő megfelelő intézkedéseket tegyen a rá mint pénzügyi piaci engedélyesre vonatkozó kötelezettségek teljesítésének biztosítására, amennyiben a miniszter úgy véli, hogy az említett kötelezettségek nem teljesülnek (lásd a gazdasági társasági törvény 794A. cikkét). Ha a pénzügyi piac nem felel meg az említett utasításban foglaltaknak, az ASIC bírósághoz fordulhat a megfelelés elrendelésének céljával (lásd a gazdasági társasági törvény 794A. cikkét). Az ASIC jogosult továbbá valamely szervezet számára (ideértve az engedélyezett piacok piaci szereplőit és résztvevőit is) a bizonyos pénzügyi termékekkel vagy pénzügyi termékek bizonyos kategóriáival foglalkozó személyek védelmére vonatkozó utasítást adni, amennyiben úgy ítéli meg, hogy ez szükséges vagy a közérdeket szolgálja (lásd a gazdasági társasági törvény 798J. cikkét). Emellett az ASIC eljárásokat kérelmezhet vagy kezdeményezhet szabályozási és vizsgálati intézkedéseinek végrehajtására. Az ASIC bírósághoz fordulhat annak érdekében, hogy a bíróság elrendelje az ASIC szabályozási és vizsgálati jogkörei alapján hozott intézkedéseinek való megfelelést (lásd az ASIC-törvény 70. cikkét). Ezenfelül, amennyiben egy szervezet nem felel meg a gazdasági társasági törvénynek megfelelően kibocsátott valamely utasításnak, az ASIC kérelmezheti a bíróságnál az említett utasításnak való megfelelés elrendelését. Az ASIC végezetül együttműködési és az információmegosztásra vonatkozó jegyzőkönyveket írt alá minden egyes érintett piaci szereplővel, hogy ily módon megkönnyítse a piac és a piaci szereplők felügyeletét a MIR-ek keretében.
            
         
               (9)
            
            
               Meg kell tehát állapítani, hogy a pénzügyi piacok tekintetében Ausztráliában folyamatosan biztosított a hatékony felügyelet és érvényesíthetőség.
            
         
               (10)
            
            
               A 648/2012/EU rendelet 2a. cikkében meghatározott feltételeket ezért úgy kell tekinteni, hogy azok teljesülnek az Ausztráliában engedélyezett pénzügyi piacok vonatkozásában.
            
         
               (11)
            
            
               Ez a határozat az elfogadásakor az ausztráliai pénzügyi piacokra vonatkozó, jogilag kötelező érvényű követelményeken alapul. A Bizottságnak továbbra is rendszeresen nyomon kell követnie a pénzügyi piacokkal kapcsolatos jogi és felügyeleti keretrendszer alakulását, valamint az e határozat meghozatalának alapját képező feltételek teljesülését. A Bizottságnak különösen a 600/2014/EU európai parlamenti és tanácsi rendelet (3) és a 2014/65/EU európai parlamenti és tanácsi irányelv (4) alkalmazandóvá válásának fényében kell felülvizsgálnia e határozatot.
            
         
               (12)
            
            
               Az ausztráliai pénzügyi piacokra alkalmazandó jogi és felügyeleti keretrendszer rendszeres felülvizsgálata nem érinti annak a lehetőségét, hogy a Bizottság bármikor meghatározott felülvizsgálatot végezzen, amennyiben az érintett fejlemények szükségessé teszik az e határozattal biztosított egyenértékűség Bizottság általi újraértékelését. Az ilyen újraértékelés e határozat visszavonásához vezethet.
            
         
               (13)
            
            
               Az e határozatban előírt intézkedések összhangban vannak az Európai Értékpapír-bizottság véleményével,
            
         ELFOGADTA EZT A HATÁROZATOT:
   1. cikk
   A 648/2012/EU rendelet 2. cikke 7. pontjának alkalmazásában az Ausztráliában engedélyezett és a mellékletben meghatározott pénzügyi piacok a 2004/39/EK irányelv 4. cikke (1) bekezdésének 14. pontjában meghatározott szabályozott piacokkal egyenértékűnek tekintendők.
   2. cikk
   Ez a határozat az Európai Unió Hivatalos Lapjában való kihirdetését követő huszadik napon lép hatályba.
   
      Kelt Brüsszelben, 2016. december 15-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 201., 2012.7.27., 1. o.
   
   
      (2)  Az Európai Parlament és a Tanács 2004/39/EK irányelve (2004. április 21.) a pénzügyi eszközök piacairól, a 85/611/EGK és a 93/6/EGK tanácsi irányelv, és a 2000/12/EK európai parlamenti és tanácsi irányelv módosításáról, valamint a 93/22/EGK tanácsi irányelv hatályon kívül helyezéséről (HL L 145., 2004.4.30., 1. o.).
   
      (3)  Az Európai Parlament és a Tanács 2014. május 15-i (EU) 600/2014 rendelete a pénzügyi eszközök piacairól és az (EU) 648/2012 rendelet módosításáról (HL L 173., 2014.6.12., 84. o.).
   
      (4)  Az Európai Parlament és a Tanács 2014. május 15-i (EU) 2014/65 irányelve a pénzügyi eszközök piacairól és a 2002/92/EK és a 2011/61/EU irányelv módosításáról (HL L 173., 2014.6.12., 349. o.).
   
      MELLÉKLET
      Az 1. cikkben említett ausztrál pénzügyi piacok:
      
                  a)
               
               
                  ASX
               
            
                  b)
               
               
                  ASX24
               
            
                  c)
               
               
                  Chi-X